ก.ล.ต.คลอดเกณฑ์กองทุนอินฟราสตรัคเจอร์
ก.ล.ต.คลอดเกณฑ์กองทุนอินฟราสตรัคเจอร์ กำหนดขนาดไม่ต่ำ 2,000 ล้านบาท เปิดให้กู้ยืมได้ในสัดส่วนหนี้สินต่อทุนไม่เกิน 3 เท่า
17 ม.ค. 2554

ก.ล.ต.คลอดเกณฑ์กองทุนอินฟราสตรัคเจอร์ กำหนดขนาดไม่ต่ำ 2,000 ล้านบาท เปิดให้กู้ยืมได้ในสัดส่วนหนี้สินต่อทุนไม่เกิน 3 เท่า 
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยหลักเกณฑ์ เงื่อนไขและวิธีการจัดตั้งกองทุนรวมโครงสร้างพื้นฐาน (อินฟราสตรัคเจอร์ฟันด์) ว่า กำหนดเงินทุนโครงการไม่ต่ำกว่า 2,000 ล้านบาทและมีนโยบายที่จะลงทุนในทรัพย์สินกิจการโครงสร้างพื้นฐานรวมกันไม่น้อยกว่า 1,500 ล้านบาทและกรณีที่มีนโยบายจะลงทุนในทรัพย์สินกิจการโครงสร้างพื้นฐานหลายโครงการ แต่ละโครงการต้องมีมูลค่าไม่น้อยกว่า 1,000 ล้านบาท
กองทุนมีนโยบายลงทุนในทรัพย์สินกิจการโครงสร้างพื้นฐานเป็นหลักและเป็นไปเพื่อประโยชน์สาธารณะในวงกว้างของประเทศไทยและในขณะที่ยื่นคำขออนุมัติจัดตั้งกองทุนรวมมีทรัพย์สินกิจการโครงสร้างพื้นฐานที่จะลงทุนแน่นอนแล้ว รวมทั้งเปิดให้กองทุนกู้ยืมเงินจากบุคคลอื่นหรือก่อภาระผูกพันใดๆ แก่ทรัพย์สินของกองทุนรวมหรือออกหน่วยลงทุนคล้ายหนี้ได้ โดยมีหนี้สินต่อทุนไม่เกินกว่า 3 เท่า 
สำหรับการเสนอขายหน่วยลงทุน หากกองทุนลงทุนในทรัพย์สินกิจการโครงสร้างพื้นฐานที่เป็นโครงการที่แล้วเสร็จทั้งหมด บริษัทจัดการจะเสนอขายหน่วยลงทุนทั้งหมดต่อผู้ลงทุนเป็นการทั่วไป แต่หากลงทุนในโครงการที่ก่อสร้างเสร็จไม่เกิน 30% ของมูลค่าทรัพย์สินรวมของกองทุนรวม อาจแบ่งขายแก่ผู้ลงทุนตามเงื่อนไขที่ก.ล.ต.กำหนด แต่ส่วนผู้ลงทุนทั่วไปต้องมีความเสี่ยงไม่มากไปกว่านักลงทุนรายใหญ่แบบเฉพาะเจาะจง เป็นต้น